钦定古今图书集成/理学汇编/学行典/第051卷 > 《达性论》宋·何承天
## 钦定古今图书集成/理学汇编/学行典/第051卷 > 《达性论》宋·何承天

夫两仪既位，帝王参之宇中莫尊焉，天以阴阳分，地
以刚柔用，人以仁义立，人非天地不生，天地非人不
灵，三才同体，相须而成者也。故能禀气清和，神明特
达，情综古今，制周万物，妙思穷幽赜，制作侔造化，归
仁与能，是为君长，抚养黎元，助天宣德，日月淑清，四
灵来格，祥风协律，玉烛扬辉，九谷刍拳，陆产水育，酸咸百品，备其膳产，栋宇舟车，销金合土，丝纻元黄，供
其器服，文以礼度，娱以八音，庇物殖生，罔不备设。夫
民用俭则易足，易足则力有馀，力有馀则志情泰，乐
治之心于是生焉。事简则不扰，不扰则神明灵，神明
灵则谋虑审，济治之务于是成焉。故天地以俭素训
民，乾坤以易简示人，所以训示殷勤，若此之笃也。安
得与夫飞潜蠉蠕，并为众生哉！若夫众生者，取之有
时，用之有道，行火俟风暴，畋渔候豺獭，所以顺天时
也。大夫不麛卵，庶人不数罟，行苇作歌，霄鱼垂化，所
以爱人用也。庖厨不迩，五犯是翼，殷后改祀，孔钓不
纲，所以明仁道也。至于生必有死，形毙神散，犹春荣
秋落，四时代换，奚有于更受形哉。《诗》云。“恺悌君子求
福不回”言弘道之在己也。三后在天言精灵之升遐
也。若乃内怀嗜欲外惮权教虑深方生施而望报在
昔先师未之或言余固不敏罔知请事焉矣。